Nancy Pelosi cere evaluarea stării de sănătate a lui Donald Trump, în vederea suspendării.
Nancy Pelosi vrea evaluarea sănătăţii lui Trump de către Congres, în vederea suspendării. Preşedintele Camerei Reprezentanţilor: "Publicul trebuie să ştie care este starea de sănătate a preşedintelui". Donald Trump: "Nebuna Nancy este cea care ar trebui să fie sub observaţie".
Preşedintele Camerei Reprezentanţilor, Nancy Pelosi, unul dintre liderii Partidului Democrat, a anunţat lansarea unei proceduri pentru evaluarea stării de sănătate a preşedintelui Donald Trump şi eventuala suspendare din funcţie, iar liderul de la Casa Albă a reacţionat foarte dur la iniţiativă.Nancy Pelosi a anunţat că vineri va demara procedurile legislative pentru crearea unei comisii speciale a Camerei Reprezentanţilor care să evalueze starea de sănătate a lui Donald Trump, bolnav de coronavirus, şi eventuala suspendare din funcţie a preşedintelui din cauza incapacităţii exercitării atribuţiilor, prin invocarea Amendamentului 25 al Constituţiei SUA."Publicul trebuie să ştie care este starea de sănătate a preşedintelui", a declarat Nancy Pelosi, potrivit agenţiei Associated Press.Congresmanul democrat Jamie Raskin va crea o comisie care va avea rolul "asigurării conducerii efective şi neîntrerupte a celei mai înalte funcţii din ramura executivă a puterii", a transmis, conform CNN, Biroul preşedintelui Camerei Reprezentanţilor.CNN notează că iniţiativa nu are şanse de a conduce la suspendarea preşedintelui Donald Trump, dar va atrage atenţia şi va creşte presiunile privind starea de sănătate a lui Donald Trump, dat fiind că medicii nu au furnizat iniţial detalii despre starea lui Donald Trump. Iniţiativa opoziţiei din SUA intervine cu doar trei săptămâni înaintea scrutinului prezidenţial.Preşedintele SUA a reacţionat imediat prin Twitter."Nebuna Nancy este cea care ar trebui să fie sub observaţie. Nu degeaba este numită nebună!", a comentat Donald Trump.Starea de sănătate a lui Donald Trump a generat speculaţii în SUA. Casa Albă refuză să dezvăluie când a avut preşedintele ultimul test negativ privind coronavirusul. Preşedinţia SUA a anunţat vinerea trecută că Donald Trump fusese diagnosticat ca având Covid-19 cu o seară înainte.Donald Trump a fost externat luni seară, după ce a petrecut trei nopţi în Centrul medical Walter Reed, situat la periferia oraşului Washington, iar tratamentul anticoronavirus este continuat la Casa Albă. Miercuri, medicul Casei Albe, Sean Conley, a anunţat că Donald Trump se simte foarte bine şi nu mai are deloc simptome.Mark Meadows, şeful Cancelariei Preşedinţiei Statelor Unite, a recunoscut că vinerea trecută starea de sănătate a preşedintelui Donald Trump a fost mai gravă decât oficialii de la Washington au dezvăluit public.